**STROKOVNA PRAKSA ZA ŠTUDENTE NA MAGISTRSKIH ŠTUDIJSKIH PROGRAMIH UM – DODATNE INFORMACIJE**

**Kdo se lahko prijavi na strokovno prakso?**

* Prijavijo se lahko študenti 1. ali 2. letnika ter absolventi študijskega programa 2. stopnje, ki so redno vpisani na študijski program in ki so redno napredovali v 2. letnik (če so že v 2. letniku ali absolventi).
* Področje študija je opredeljeno pri posameznem podjetju, ponudniku strokovne prakse.

**Kdaj lahko študenti opravljajo strokovno prakso, če jih podjetje izbere?**

* Strokovno prakso lahko opravljajo študenti v terminih, ki ne posegajo v izvedbo študijskega procesa na fakulteti.
  + Študenti 1. letnika: od 15. junija do 15. julija ali v mesecu septembru, lahko tudi septembra pred 1. letnikom, če so že v poletnem izpitnem obdobju zaključili študij na 1. stopnji in se prijavili na študij na 2. stopnji;
  + Študenti 2. letnika: od 15. junija do 15. julija ali v mesecu septembru;
  + Absolventi lahko opravljajo prakso v času absolventskega staža.

**Pomembno:**

* Izbor študentov poteka samo za eno študijsko leto, naslednje leto se morajo študenti ponovno prijaviti.
* Če se je študent prijavil v 1. letniku, opravil strokovno prakso, a ni napredoval v višji letnik, se ne more več prijaviti. S strokovno prakso namreč želimo omogočiti pridobivanje dodatnih kompetenc, ki bodo pomagale študentom pri iskanju zaposlitve, ne želimo pa stimulirati podaljševanja študija. Strokovna praksa je namenjena študentom, ki ob rednem študiju zmorejo več, v podjetju pa lahko dobijo tudi ideje in vsebino za magistrsko delo.
* Izbor študentov naredijo podjetja in na izbor ni pritožb.

**Kaj lahko pričakuje študent od podjetja?**

UM bo preko pozivov za prijavo na strokovno prakso za študente 2. stopnje objavila prakso zgolj za podjetja, ki zagotavljajo vsaj:

* Plačilo zavarovanja za nezgode pri delu in ZPIZ zavarovanje.
* Plačilo za delo na strokovni praksi.
* Usposabljanje iz varstva pri delu in zdravniški pregled.

**Po opravljeni strokovni praksi**

Če želi imeti študent strokovno prakso vpisano v prilogi k diplomi in/ali se v naslednjem študijskem letu ponovno prijaviti na strokovno prakso, mora:

* najkasneje v roku enega meseca po opravljeni strokovni praksi koordinatorju praks ali vodji študijskega programa (odvisno od članice oz. študijskega programa) oddati potrdilo podjetja, da je opravljal strokovno prakso (navedba obdobja opravljanja strokovne prakse, podpis delovnega mentorja v podjetju in podpis odgovorne osebe podjetja);
* najkasneje v roku enega meseca po opravljeni strokovni praksi koordinatorju praks ali vodji študijskega programa na članici oddati strnjeno poročilo (do 2 strani), iz katerega je razvidno, katere spretnosti in znanja, vezana na področje študija, si je na strokovni praksi pridobil.

**Kako se študent prijavi?**

Študent izpolni prijavnico in jo z vsemi zahtevanimi prilogami pošlje po e-pošti na rektorat v Oddelek za izobraževanje in študentske zadeve (OIŠZ), kjer se preveri, ali študent izpolnjuje pogoje za prijavo na prakso. Študent mora posredovati:

1. ***Obvezno:*** Seznam opravljenih obveznosti z ocenami 1. in 2. stopnje (če je na 2. stopnji že opravil kak izpit).

2. ***Obvezno:*** Motivacijsko pismo (zakaj želi na strokovno prakso, kaj si obeta od nje in zakaj).

3. ***Neobvezno:*** Priporočilno pismo profesorja, pri katerem je opravil kak izpit ali pri njem dela/je delal na strokovnem ali raziskovalnem področju.

V prijavi navede izbor podjetij, kjer bi želel opravljati prakso. Po preverbi izpolnjevanja pogojev študenta za prijavo na prakso, OIŠZ posreduje vloge študentov vsem podjetjem, ki so jih študenti navedli v prijavi in kjer se študijsko področje študenta in željeni profil diplomanta, ki ga je navedlo podjetje, ujemata.

**Kaj mora pripraviti podjetje?**

Podjetja, ki želijo sodelovati v pilotnem projektu strokovnih praks na magistrskih študijskih programih UM, morajo posredovati sledeče:

* kratek opis okvirne vsebine strokovne prakse za študente;
* področje strokovne prakse oziroma želeni profil diplomanta;
* ponujeni pogoji študentu za opravljanje strokovne prakse (plačilo strokovne prakse, prehrana, stroški prevoza…);
* kaj pričakujete od študenta (splošne lastnosti, npr. motiviranost, zanesljivost, odgovornost študenta, druge specifične lastnosti).

**Predvidena časovnica za prvi poziv:**

1. Dogovor s podjetji: do 30. 5. 2018
2. Objava poziva: do 4. 5. 2018
3. Prijave študentov se sprejemajo: 15. 6. 2018
4. Kandidati izbrani: do 30. 6. 2018